Kampen mod coronavirusset i Sverige kunne godt have startet tidligere.

Det erkender Sveriges statsepidemiolog Anders Tegnell, der er Sveriges svar på Sundhedsstyrelsens direktør, Søren Brostrøm.

- Vi kunne godt være begyndt at kommunikere og diskutere, hvad vi skulle gøre endnu tidligere, siger Anders Tegnell til SVT.

Han forklarer den sene respons med, at mange ikke forstod alvoren i, hvad der skete i Kina.

- Det var nok mange af os, der først så på Kina og tænkte: 'Det bliver måske ikke til så meget mere end det', siger han.

Sverige har - modsat Danmark og mange andre lande - ladet restauranter, caféer, skoler og børnehaver holde åbent under coronaepidemien.

Og Anders Tegnell fra de svenske sundhedsmyndigheder regner ikke med, at beværtninger og institutioner kommer til at lukke ned på nationalt plan.

– Det har jeg vældig svært ved at se - særligt når vi er kommet så langt i epidemien, som vi er nu, siger han.

Sveriges statsminister, Stefan Löfven, siger, at Sverige skal regne med tusinder af dødsfald på grund af coronavirus. (Foto: Jonas Ekströmer/TT © Scanpix)

Sveriges statsminister: Vi skal regne med tusindvis af døde

Statsminister Stefan Löfven kommenterede i går, at Sveriges strategi flittigt bliver diskuteret - også internationalt.

- Jeg synes ikke, du skal dramatisere det for meget. Alle lande forsøger at finde ud af, hvordan man implementerer social afstand i praksis, og hvordan man styrker sundhedsvæsenet. Og så finder vi lidt forskellige måder at gøre det på, sagde Löfven i et interview med Dagens Nyheter.

Samtidig siger den svenske statsminister, at han tror, at flere tusinde mennesker vil dø af coronavirus i Sverige.

- Vi kan lige så godt forberede os på det. Når vi ser på, hvad der er sket i andre lande og den spredning af infektion, vi har haft i Sverige, er der meget bevis for det, sagde Stefan Löfven.